               EURÓPSKA KOMISIA
            V Bruseli5. 6. 2019
            COM(2019) 509 final
            Odporúčanie
            ODPORÚČANIE RADY,
            ktoré sa týka národného programu reforiem Španielska na rok 2019 a ktorým sa predkladá stanovisko Rady k programu stability Španielska na rok 2019

               Odporúčanie

               ODPORÚČANIE RADY,

               ktoré sa týka národného programu reforiem Španielska na rok 2019 a ktorým sa predkladá stanovisko Rady k programu stability Španielska na rok 2019

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 5 ods. 2,

               so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh
                  2
               , a najmä na jeho článok 6 ods. 1,

               so zreteľom na odporúčanie Európskej komisie,

               so zreteľom na uznesenia Európskeho parlamentu,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia začala európsky semester pre koordináciu hospodárskych politík na rok 2019 prijatím ročného prieskumu rastu 21. novembra 2018. Náležite pri tom zohľadnila Európsky pilier sociálnych práv, ktorý vyhlásili Európsky parlament, Rada a Komisia 17. novembra 2017. Priority ročného prieskumu rastu schválila Európska rada na zasadnutí 21. marca 2019. Komisia 21. novembra 2018 prijala na základe nariadenia (EÚ) č. 1176/2011 aj správu o mechanizme varovania, v ktorej Španielsko určila za jeden z členských štátov, vo vzťahu ku ktorým sa vykoná hĺbkové preskúmanie. V ten istý deň Komisia prijala aj odporúčanie na odporúčanie Rady týkajúce sa hospodárskej politiky eurozóny, ktoré schválila Európska rada na zasadnutí 21. marca 2019. Rada prijala 9. apríla 2019 odporúčanie o hospodárskej politike eurozóny („odporúčanie pre eurozónu“).

               (2)Španielsko by ako členský štát, ktorého menou je euro, malo vzhľadom na úzke prepojenia medzi ekonomikami v hospodárskej a menovej únii zabezpečiť úplné a včasné vykonanie odporúčania pre eurozónu, ako sa zohľadňuje v odporúčaniach 1 až 4. Predovšetkým sa konštatuje, že opatrenia na zlepšenie produktivity pomôžu plniť prvé odporúčanie pre eurozónu, pokiaľ ide o zlepšenie produktivity v záujme obnovenia rovnováhy v eurozóne. Využitie neočakávaných ziskov na zníženie verejného dlhu a zameranie hospodárskej politiky v oblasti investícií na konkretizované oblasti zas prispeje k plneniu druhého odporúčania pre eurozónu, pokiaľ ide o obnovenie rezerv a podporu investícií. Opatrenia na zlepšenie úrovne zručností a zamestnateľnosti pomôžu pri plnení tretieho odporúčania pre eurozónu, pokiaľ ide o fungovanie trhu práce.

               (3)Správa o krajine na rok 2019 bola pre Španielsko
                  3
                uverejnená 27. februára 2019. Posudzoval sa v nej pokrok, ktorý Španielsko dosiahlo pri plnení odporúčaní pre jednotlivé krajiny prijatých Radou 13. júla 2018, následné opatrenia v nadväznosti na odporúčania prijaté v predchádzajúcich rokoch, ako aj pokrok Španielska pri dosahovaní jeho národných cieľov stratégie Európa 2020. Bolo v nej zahrnuté aj hĺbkové preskúmanie podľa článku 5 nariadenia (EÚ) č. 1176/2011, výsledky ktorého boli takisto uverejnené 27. februára 2019
                  4
               . Na základe svojej analýzy Komisia dospela k záveru, že v Španielsku existujú makroekonomické nerovnováhy. Vysoký objem vnútorného a zahraničného dlhu, tak verejného, ako aj súkromného, a vysoká nezamestnanosť sú v kontexte nízkeho rastu produktivity naďalej slabými miestami s cezhraničným významom. Znižovanie dlhu súkromného sektora napreduje, ale potreba znižovať pákový efekt je stále značná. Napriek pretrvávajúcemu silnému rastu HDP zostáva verejný dlh v pomere k HDP vysoký. Miera nezamestnanosti sa ďalej rýchlo znižuje, no stále je veľmi vysoká, pričom vysoká miera segmentácie pracovného trhu (na dočasné pracovné zmluvy a zmluvy na dobu neurčitú) bráni rýchlejšiemu rastu produktivity práce. Po tom, ako si krajina v rokoch 2012 až 2015 udržiavala dobrú dynamiku reforiem, premenlivý politický kontext posledného roka prispel k tomu, že išlo o ďalší rok, v ktorom sa dosiahol len obmedzený pokrok vo vykonávaní odporúčaní. Súčasná priaznivá hospodárska situácia je príležitosťou na riešenie zostávajúcich reformných potrieb, aby sa zvýšila odolnosť a zrýchlil rast španielskeho hospodárstva.

               (4)Španielsko 30. apríla 2019 predložilo svoj národný program reforiem na rok 2019 a svoj program stability na rok 2019. S cieľom zohľadniť prepojenia medzi týmito programami sa obidva programy posudzovali súčasne.

               (5)V programe stability na rok 2019 sa uvádzajú opatrenia, ktoré sa prijali na vykonávanie preventívnych a korektívnych nástrojov stanovených v španielskom zákone o stabilite. Program však neobsahuje plány na zautomatizovanie presadzovania týchto nástrojov ani na revíziu výdavkového pravidla stanoveného v zákone o stabilite s cieľom posilniť jeho príspevok k fiškálnej konsolidácii, a to najmä v časoch hospodárskeho rozmachu. Na to, aby sa zlepšila efektívnosť verejných výdavkov v oblasti verejného obstarávania a aby sa predchádzalo nezrovnalostiam v tejto oblasti, bude nevyhnutné ambiciózne vykonávanie zákona o verejných zákazkách z roku 2017. Predovšetkým je dôležité, aby nový riadiaci orgán, t. j. nezávislý úrad pre reguláciu a dohľad, mohol účinne vykonávať úlohy, ktoré mu boli pridelené, a aby sa urýchlene prijala komplexná národná stratégia verejného obstarávania – s aktívnym zapojením verejných obstarávateľov a subjektov na celoštátnej, regionálnej a miestnej úrovni. V roku 2019 sa má takisto vykonať viacero preskúmaní výdavkov, ktoré povedú k vypracovaniu odporúčaní. Implementácia týchto odporúčaní by mala prispieť k zefektívneniu verejných výdavkov.

               (6)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov (ďalej len „EŠIF“) na roky 2014 – 2020. Ako je stanovené v článku 23 nariadenia Európskeho parlamentu a Rady (EÚ) č. 1303/2013
                  5
               , platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť EŠIF s riadnou správou hospodárskych záležitostí
                  6
               .

               (7)Po včasnej a trvalej náprave nadmerného deficitu a rozhodnutí Rady (EÚ) [2019/X] o zrušení postupu pri nadmernom deficite teraz Španielsko podlieha preventívnej časti Paktu stability a rastu a vzťahuje sa naň prechodné dlhové pravidlo. Podľa jeho prognóz sa saldo verejných financií zlepší z –2,5 % HDP v roku 2018 na –2,0 % HDP v roku 2019, pričom v roku 2022 má krajina dosiahnuť vyrovnaný rozpočet. Dosiahnutie strednodobého rozpočtového cieľa, ktorým je vyrovnaná rozpočtová pozícia v štrukturálnom vyjadrení, sa na základe prepočítaného štrukturálneho salda
                  7
                v časovom rámci programu neplánuje. Na základe programu stability sa očakáva, že pomer dlhu verejnej správy k HDP klesne z 97,1 % v roku 2018 na 95,8 % v roku 2019 a následne na 88,7 % v roku 2022. Makroekonomický scenár, na ktorom sa zakladajú tieto rozpočtové prognózy, je realistický. Riziká, ktoré ohrozujú dosiahnutie fiškálnych cieľov stanovených v programe stability na rok 2019, sa týkajú najmä strany príjmov, kde existuje veľká neistota, pokiaľ ide o výnosy či pravdepodobnosť prijatia mnohých príjmových opatrení.

               (8)Rada 13. júla 2018 odporučila Španielsku, aby zabezpečilo, že nominálna miera rastu čistých primárnych verejných výdavkov
                  8
                v roku 2019 neprekročí 0,6 %, čo zodpovedá ročnej štrukturálnej úprave vo výške 0,65 % HDP. Z prognózy Komisie z jari 2019 vyplýva, že existuje riziko značnej odchýlky od odporúčaného postupu úprav smerom k strednodobému rozpočtovému cieľu v roku 2019.

               (9)Vzhľadom na pomer španielskeho dlhu verejnej správy k HDP, ktorý je nad referenčnou hodnotou 60 % HDP stanovenou v zmluve, a vzhľadom na predpokladanú kladnú produkčnú medzeru krajiny vo výške 2,0 % HDP by nominálne čisté primárne verejné výdavky v roku 2020 nemali rásť, čo zodpovedá štrukturálnej úprave vo výške 1,0 % HDP na základe spoločne dohodnutej matice úprav požadovanej v Pakte stability a rastu. Zároveň existujú náznaky, že nevyužitá kapacita v hospodárstve je podhodnotená, v situácii, keď inflácia podľa prognóz v roku 2019 neprekročí 2 %, pričom trh práce ďalej stagnuje (vysoká miera nezamestnanosti a veľmi veľký podiel nedobrovoľných čiastočných úväzkov, dočasných zamestnancov, ako aj chudoba zamestnaných osôb). Z realistického nástroja navyše vyplýva, že existujú určité náznaky vysokého stupňa neistoty, pokiaľ ide o odhady produkčnej medzery založené na spoločnej metodike. Vzhľadom na uvedené sa javí vhodné dosiahnuť ročnú štrukturálnu úpravu vo výške 0,65 % HDP, čo zodpovedá maximálnej miere rastu čistých primárnych verejných výdavkov vo výške 0,9 %. Podľa prognózy Komisie z jari 2019 existuje pri nezmenených politikách riziko, že v roku 2020 sa zaznamená značná odchýlka od požadovanej fiškálnej úpravy. Španielsko navyše podľa prognózy v rokoch 2019 a 2020 nesplní požiadavky prechodného dlhového pravidla. Rada celkovo zastáva názor, že počnúc rokom 2019 by sa mali prijať potrebné opatrenia, aby sa dosiahol súlad s ustanoveniami Paktu stability a rastu. Je dôležité, aby sa všetky neočakávané zisky využili na ďalšie znižovanie miery zadlženosti verejnej správy.

               (10)Rast zamestnanosti je v Španielsku naďalej silný. Nezamestnanosť stále klesá, hoci zostáva výrazne nad priemerom Európskej únie, čo sa týka najmä mladých ľudí a nízkokvalifikovaných osôb. Rodové rozdiely v miere zamestnanosti a dĺžke pracovného života sú naďalej veľké. Ide o nevyužitý potenciál, najmä s ohľadom na rýchlo starnúce obyvateľstvo.

               (11)Využívanie dočasných pracovných zmlúv, a to aj v sektoroch s menšou mierou sezónnych alebo cyklických činností, je stále rozšírené, hoci sa postupne znižuje. Stále patrí medzi najvyššie v Európe, čo môže brzdiť rastový potenciál a sociálnu súdržnosť v Španielsku. Najviac sú dotknutí mladí ľudia, osoby s nízkou kvalifikáciou a štátni príslušníci tretích krajín, pričom to pre nich často znamená nižšie nároky na sociálne dávky a vyššie riziko chudoby. Dočasné pracovné zmluvy majú často veľmi krátke trvanie a pracovníci aj zamestnávatelia tak majú slabú motiváciu, aby investovali do odbornej prípravy, čo následne brzdí rast produktivity. Zmena dočasnej pracovnej zmluvy na trvalú je naďalej zložitá a prekážky brániace v mobilite pracovnej sily zužujú možnosti uchádzačov o zamestnanie a bránia efektívnej alokácii pracovných síl v krajine.

               (12)Španielsko zintenzívnilo podporu pre dlhodobo nezamestnaných, ktorí v roku 2018 stále predstavovali 6,4 % aktívneho obyvateľstva. Nedávne iniciatívy majú za cieľ zvýšiť zamestnateľnosť mladých ľudí pomocou konzultačných služieb a profesijného poradenstva. Pomocou verejných služieb zamestnanosti sa však stále obsadzuje len malá časť voľných pracovných miest a je potrebné ďalšie úsilie na ich lepšie využívanie pri hľadaní zamestnania a sprostredkovaní práce. V niektorých regiónoch zaostáva najmä zapojenie zamestnávateľov, pričom profilovacie nástroje na lepšie párovanie uchádzačov o zamestnanie s potrebami zamestnávateľov sú iba v začiatočnej fáze. Partnerstvá medzi verejnými službami zamestnanosti a sociálnymi službami sa ďalej rozvíjajú, ale v niektorých regiónoch je táto spolupráca stále slabá. Väčšie investície do moderných verejných služieb zamestnanosti spojené s podporou mobility pracovnej sily by mohli pomôcť zlepšiť zamestnateľnosť a adaptabilitu pracovníkov a zmierniť vplyv zmien postavenia na trhu práce, čím by sa zvýšila produktivita Španielska a dlhodobý inkluzívny rast.

               (13)Snahy posilniť inšpektoráty práce s cieľom bojovať proti zneužívaniu dočasných pracovných zmlúv prinášajú výsledky, pričom podiel zmlúv na dobu neurčitú v čistom náraste pracovných miest sa zvyšuje. Zamestnávatelia však aj naďalej vo veľkej miere využívajú krátkodobé pracovné zmluvy. V minulosti sa ukázalo, že početné stimuly na podporu tvorby pracovných miest majú len obmedzený dosah pri podporovaní kvalitných pozícií. Španielsko začalo nový hodnotiaci proces s cieľom zjednodušiť tento systém, no výsledky zatiaľ nie sú k dispozícii. Treba urýchliť výberové konania, ktoré majú znížiť podiel pracovných zmlúv na dobu určitú vo verejnom sektore na všetkých úrovniach verejnej správy, aby sa dosiahol cieľ 8 % do konca roka 2019. Vytvorenie okrúhlych stolov tripartity je dobrým krokom smerom k väčšiemu zapojeniu sociálnych partnerov do tvorby politiky, no stále existuje priestor na prehĺbenie a včasnejšie vedenie konzultácií.

               (14)Podiel ľudí ohrozených chudobou a sociálnym vylúčením, ako aj nerovnosť príjmov sa síce znižujú, no zostávajú nad priemerom Únie. Miera chudoby zamestnaných je vysoká v prípade dočasných alebo nízkokvalifikovaných pracovníkov, alebo osôb narodených mimo EÚ. Miera chudoby detí sa síce znižuje, no stále je veľmi vysoká. Schopnosť sociálnych transferov, s výnimkou dôchodkov, znižovať chudobu patrí medzi najnižšie v Únii, a to najmä v prípade detí. Sociálne výdavky na španielske domácnosti s deťmi patria v pomere k HDP k najnižším v EÚ a nie sú dostatočne cielené. Napriek pozitívnemu trendu stále existujú značné medzery v pokrytí podpory pre osoby s veľkou alebo strednou mierou odkázanosti na starostlivosť. Celoštátna podpora v nezamestnanosti je naďalej fragmentovaná, s mnohými schémami, ktoré sú určené pre rozličné skupiny uchádzačov o zamestnanie. Nedávne opatrenia na zvýšenie miery pokrytia a ochrany, pokiaľ ide o podporu príjmov pre staršie, dlhodobo nezamestnané osoby (vo veku 52 rokov a viac), môžu zároveň oslabiť motiváciu tejto konkrétnej skupiny pracovať. Regionálne schémy minimálneho príjmu pritom vykazujú veľké rozdiely v podmienkach prístupu, pokrytia a primeranosti medzi jednotlivými regiónmi a ich obmedzená prenosnosť medzi regiónmi znižuje stimuly pre mobilitu pracovnej sily. Mnoho ľudí v núdzi v dôsledku toho nedostáva podporu. Zavedením systému univerzálnej sociálnej karty sa zvýši transparentnosť systému sociálnych dávok, čím sa umožní ich lepšie zacielenie. Aj keď hospodárske oživenie naďalej pomáha znižovať chudobu, situácia si vyžaduje investície do politík sociálneho začlenenia a sociálnej infraštruktúry (napr. sociálneho bývania) s cieľom dosiahnuť inkluzívny rast. Španielsko okrem toho čelí špecifickým výzvam v oblasti územnej súdržnosti, akou je napríklad akútne vyľudňovanie a starnutie v niektorých vidieckych oblastiach. Pri riešení týchto výziev by mohli pomôcť opatrenia na podporu podnikania, digitalizácie a sociálneho hospodárstva, ktoré by tvorili súčasť integrovaných stratégií územného rozvoja.

               (15)Španielsky dôchodkový systém zohrával počas krízy dôležitú úlohu pri udržiavaní životnej úrovne starších osôb, ktoré sú tak menej ohrozené chudobou. Prognózy v správe o starnutí obyvateľstva a správe o primeranosti dôchodkov z roku 2018 naznačujú, že reformy z rokov 2011 a 2013 pomohli v dlhodobom horizonte zaistiť udržateľnosť a relatívnu primeranosť dôchodkov. Opätovné naviazanie zvyšovania dôchodkov na infláciu (o ktorom sa rozhodlo v rokoch 2018 a 2019) a odklad zavedenia koeficientu pre udržateľnosť dôchodkov by si však vyžadovali kompenzačné opatrenia, aby sa zaistila udržateľnosť dôchodkového systému v strednodobom až dlhodobom horizonte. Navyše by sa mali prijať ďalšie opatrenia, ktoré by riešili jednak hlavný problém adekvátnosti príjmov budúcich dôchodcov, jednak dĺžku a úplnosť ich pracovnej kariéry v kontexte vysokej nezamestnanosti a rozsiahleho využívania dočasných pracovných zmlúv a čiastočných úväzkov.

               (16)Útlm investícií do vývoja a výskumu a nesúlad medzi ponúkanými a požadovanými zručnosťami brzdia výkonnosť Španielska v oblasti inovácií, ako aj rast jeho produktivity. Výdavky na výskum a vývoj v španielskom podnikateľskom sektore sú v porovnaní s priemerom Únie len polovičné, a to najmä vo veľkých firmách, pričom existujú značné regionálne rozdiely. Tento rozdiel je umocnený nízkou a klesajúcou mierou plnenia verejného rozpočtu v oblasti výskumu a vývoja. Ďalšou významnou prekážkou rozvoja a používania vyspelých technológií, najmä pre malé a stredné podniky, je nedostatok zručností a nesúlad medzi ponúkanými a požadovanými zručnosťami. Zamestnanosť v odvetviach využívajúcich pokročilé technológie a v službách náročných na znalosti je v mnohých španielskych regiónoch výrazne pod priemerom Únie. Hoci vznikajú regionálne inovačné stratégie pre inteligentnú špecializáciu a zjednodušuje sa riadenie celoštátnej politiky výskumu a inovácií, koordinácia celoštátnych a regionálnych úrovní pri vypracúvaní, vykonávaní a hodnotení politiky naďalej zaostáva. Aby sa zlepšili výsledky Španielska v oblasti inovácií, budú potrebné značné investície, ktoré podporia podnikanie a začínajúce podniky a pomôžu im rásť a ktoré budú podnecovať konkurencieschopnosť všetkých firiem a ich adaptáciu – aj prostredníctvom digitalizácie – na činnosti s vyššou pridanou hodnotou s cieľom rozšíriť ich pôsobenie na medzinárodných trhoch. To si vyžaduje aj väčší dôraz na verejno-súkromné partnerstvá, spoluprácu medzi akademickou obcou a podnikmi a na transfer technológií, najmä v prospech malých a stredných podnikov, posilnené riadenie politiky výskumu a inovácií na všetkých úrovniach verejnej správy a užšie prepojenie infraštruktúry a projektov výskumu a vývoja s regionálnymi a celoštátnymi inovačnými stratégiami.

               (17)Miera predčasného ukončenia školskej dochádzky v Španielsku síce klesá, no stále je veľmi vysoká a vykazuje značné regionálne rozdiely. Existuje priestor na zlepšenie výsledkov vzdelávania, ktoré sa výrazne líšia v jednotlivých regiónoch. Oba tieto faktory majú negatívny vplyv na dlhodobý potenciál rastu produktivity. Snahy zreformovať vzdelávací systém nenapredujú. Firmy upozorňujú na ťažkosti pri hľadaní zručností potrebných na prijímanie inovácií, najmä pokiaľ ide o odborníkov v oblasti informačných a komunikačných technológií. Španielsko schválilo opatrenia na modernizáciu duálneho systému odborného vzdelávania a odbornej prípravy, ktorý by mohol zohrávať kľúčovú úlohu pri poskytovaní zručností a kvalifikácií potrebných na absorbovanie inovácií, ale úroveň zapisovania sa do týchto systémov je naďalej slabá. Miera dosiahnutého terciárneho vzdelania v Španielsku je nad priemerom EÚ, ale absolventi terciárneho vzdelávania majú ťažkosti nájsť primerané pracovné pozície. Rozvíjanie ľudského kapitálu pomocou vzdelávania a odbornej prípravy na všetkých úrovniach vrátane vysokoškolského vzdelávania a odbornej prípravy a lepšia spolupráca medzi vzdelávacími inštitúciami a podnikmi, ktorá by zmiernila existujúci nesúlad medzi ponúkanými a požadovanými zručnosťami, by mohli mladým absolventom uľahčiť štart na trhu práce. Firmy by zároveň vďaka týmto opatreniam mohli získať zručnosti a kvalifikácie potrebné na zlepšenie ich inovačnej kapacity a plnohodnotné využitie rastového potenciálu, ktorý ponúka digitalizácia. Rekvalifikácia pracovníkov v oblasti digitálnych zručností by španielskym spoločnostiam takisto umožnila udržať si konkurencieschopnosť v čoraz digitálnejšej ekonomike. Všetky tieto opatrenia by pomohli znižovať regionálne rozdiely.

               (18)Reštriktívna a fragmentovaná regulácia v Španielsku bráni firmám využívať úspory z rozsahu a brzdí produktivitu. Zákon o jednote trhu zostáva dôležitým nástrojom na riešenie tejto problematiky. Ráznejšie vykonávanie tohto zákona a odstránenie zistených prekážok v oblasti služieb, najmä pokiaľ ide o určité odborné služby, ako sú stavební inžinieri, architekti a právne a informatické služby, by viedlo k rozšíreniu príležitostí pre rast a posilneniu hospodárskej súťaže. Rovnako ako v iných oblastiach, v ktorých sú regióny kľúčom k úspešnej realizácii reforiem, aj v tejto oblasti by intenzívnejšia a nepretržitá koordinácia celoštátnych a regionálnych orgánov mohla zvýšiť účinnosť politík.

               (19)Chýbajúce prepojenia železničnej nákladnej dopravy a obmedzená integrácia do trhov Únie s elektrinou a plynom bránia Španielsku plnohodnotne využívať výhody jednotného trhu EÚ. Španielsko musí preto pokračovať v investíciách do prepojení elektrických sietí so zvyškom Únie, aby dosiahlo do roku 2020 cieľ prepojiť aspoň 10 % svojej inštalovanej kapacity na výrobu elektrickej energie. Investície sú potrebné aj na zvýšenie využívania železničnej nákladnej dopravy, vrátane investícií do cezhraničných prepojení s Francúzskom a Portugalskom a prepojení s prístavmi a dopravnými uzlami.

               (20)Značné investičné medzery pretrvávajú aj v oblasti riadenia prírodných zdrojov s cieľom zabezpečiť udržateľnejší model rozvoja. Zníženie spotreby energie v budovách a rozvoj inteligentných sietí a možností uskladňovania energie z obnoviteľných zdrojov by pomohli lepšie riadiť dopyt. Ďalšie úsilie by sa malo venovať podpore udržateľnej dopravy a obehového hospodárstva. Niektoré oblasti Španielska patria medzi územia, ktoré sú v Európe najviac ohrozené zmenou klímy. Tieto oblasti čelia tlaku spojenému s existujúcimi vodnými zdrojmi, ktoré si vyžadujú ďalšie investície do infraštruktúry na zlepšenie vodného hospodárstva v oblastiach, ako je čistenie odpadových vôd, úniky vo vodovodných sieťach a zásobovanie vodou. Napriek stabilnému pokroku v posledných rokoch Španielsko ešte stále neplní niektoré požiadavky právnych predpisov Únie v oblasti vody. Pokrok v plnení všetkých týchto cieľov by pre Španielsko znamenalo environmentálne, hospodárske a spoločenské prínosy.

               (21)Pokiaľ ide o všetky zistené medzery v investíciách, mali by sa zohľadňovať osobitné investičné potreby jednotlivých regiónov. Územné rozdiely v HDP na obyvateľa sú mierne, hoci stále vyššie ako pred krízou, a to najmä v dôsledku nerovnomerného vplyvu prepúšťania pracovníkov v jednotlivých regiónoch. Najväčšie regionálne rozdiely vykazujú v súčasnosti ukazovatele pracovných a sociálnych výsledkov, pri ktorých väčšina španielskych regiónov nedosahuje ani priemer Únie. O veľkých územných rozdieloch svedčia aj ďalšie sociálno-ekonomické ukazovatele, ako sú inovácie, podnikanie a konkurencieschopnosť. V hospodárskej politike týkajúcej sa investícií by sa mali náležite zohľadňovať regionálne rozdiely v investičných potrebách.

               (22)Programovanie fondov EÚ na obdobie 2021 – 2027 by mohlo pomôcť riešiť niektoré z nedostatkov identifikovaných v odporúčaniach, a to najmä v oblastiach uvedených v prílohe D k správe o krajine
                  9
               . Španielsku by sa tak umožnilo využiť tieto finančné prostriedky čo najlepšie so zreteľom na identifikované odvetvia, s prihliadnutím na regionálne rozdiely a na osobitnú situáciu najvzdialenejšieho regiónu Kanárske ostrovy. Dôležitým predpokladom pre úspech týchto investícií je posilnenie administratívnej kapacity krajiny, pokiaľ ide o riadenie týchto prostriedkov.

               (23)Komisia vykonala v kontexte európskeho semestra na rok 2019 komplexnú analýzu hospodárskej politiky Španielska, ktorú uverejnila v správe o tejto krajine na rok 2019. Zároveň posúdila program stability na rok 2019, národný program reforiem na rok 2019 a následné opatrenia v nadväznosti na odporúčania adresované Španielsku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku v Španielsku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (24)Rada na základe tohto posúdenia preskúmala program stability na rok 2019 a jej stanovisko
                  10
                je zohľadnené najmä v odporúčaní 1.

               (25)Rada na základe hĺbkového preskúmania vykonaného Komisiou a na základe tohto posúdenia preskúmala národný program reforiem na rok 2019 a program stability na rok 2019. Jej odporúčania podľa článku 6 nariadenia (EÚ) č. 1176/2011 sú premietnuté do odporúčaní 1 až 4,

               TÝMTO ODPORÚČA, aby Španielsko v rokoch 2019 a 2020 prijalo opatrenia s cieľom:

               1.Zabezpečiť, aby nominálna miera rastu čistých primárnych verejných výdavkov v roku 2020 nepresiahla 0,9 %, čo zodpovedá ročnej štrukturálnej úprave na úrovni 0,65 % HDP. Prijať opatrenia na posilnenie rámcov vo fiškálnej oblasti a v oblasti verejného obstarávania na všetkých úrovniach verejnej správy. Zachovať udržateľnosť dôchodkového systému. Využiť neočakávané zisky na urýchlenie znižovania miery zadlženosti verejnej správy.

               2.Zaistiť, aby služby zamestnanosti a sociálne služby mali kapacitu na zaistenie účinnej podpory. Podporovať prechod na zmluvy na dobu neurčitú, a to aj zjednodušením systému stimulov na zamestnávanie. Zlepšiť podporu rodín a odstrániť medzery v pokrytí celoštátnej schémy podpory v nezamestnanosti a regionálnych schém minimálneho príjmu. Znížiť mieru predčasného ukončovania školskej dochádzky a zlepšiť výsledky vzdelávania, a to s prihliadnutím na regionálne rozdiely. Zintenzívniť spoluprácu medzi vzdelávacími inštitúciami a podnikmi s cieľom zlepšiť poskytovanie zručností a kvalifikácií relevantných pre trh práce, najmä pokiaľ ide o informačné a komunikačné technológie.

               3.Zamerať hospodársku politiku v oblasti investícií na podporu inovácií, efektívnosť zdrojov a energetickú efektívnosť, modernizáciu železničnej nákladnej infraštruktúry a rozšírenie energetických prepojení so zvyškom Únie, a to s prihliadnutím na regionálne rozdiely. Zvýšiť účinnosť politík podporujúcich výskum a inovácie.

               4.Napredovať vo vykonávaní zákona o jednote trhu tým, že sa pravidlá upravujúce prístup k hospodárskym činnostiam a ich výkon, najmä v oblasti služieb, uvedú na všetkých úrovniach verejnej správy do súladu so zásadami uvedeného zákona a že sa zlepší spolupráca medzi administratívnymi orgánmi.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ L 306, 23.11.2011, s. 25.

                     (3)

                        SWD(2019) 1008 final.

                     (4)

                        COM(2019) 150 final.

                     (5)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (6)

                        COM(2014) 494 final.

                     (7)

                        Saldo očistené od cyklických vplyvov bez jednorazových a iných dočasných opatrení, prepočítané útvarmi Komisie podľa spoločne dohodnutej metodiky.

                     (8)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Štátne financovaná tvorba hrubého fixného kapitálu sa rovnomerne rozloží na obdobie 4 rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sú zohľadnené. Jednorazové opatrenia na strane príjmov aj na strane výdavkov sú vzájomne započítané.

                     (9)

                        SWD(2019) 1008 final.

                     (10)

                        Podľa článku 5 ods. 2 nariadenia Rady (ES) č. 1466/97.


               EURÓPSKA KOMISIA
            V Bruseli5. 6. 2019
            COM(2019) 517 final
            Odporúčanie
            ODPORÚČANIE RADY,
            ktoré sa týka národného programu reforiem Maďarska na rok 2019 a ktorým sa predkladá stanovisko Rady ku konvergenčnému programu Maďarska na rok 2019

               Odporúčanie

               ODPORÚČANIE RADY,

               ktoré sa týka národného programu reforiem Maďarska na rok 2019 a ktorým sa predkladá stanovisko Rady ku konvergenčnému programu Maďarska na rok 2019

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 9 ods. 2,

               so zreteľom na odporúčanie Európskej komisie,

               so zreteľom na uznesenia Európskeho parlamentu,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia začala európsky semester pre koordináciu hospodárskych politík na rok 2019 prijatím ročného prieskumu rastu 21. novembra 2018. Náležite pri tom zohľadnila Európsky pilier sociálnych práv, ktorý vyhlásili Európsky parlament, Rada a Komisia 17. novembra 2017. Priority ročného prieskumu rastu schválila Európska rada na zasadnutí 21. marca 2019. Komisia 21. novembra 2018 prijala na základe nariadenia (EÚ) č. 1176/2011 aj správu o mechanizme varovania, v ktorej Maďarsko neurčila za jeden z členských štátov, vo vzťahu ku ktorým sa vykoná hĺbkové preskúmanie.

               (2)Správa o Maďarsku
                  2
                na rok 2019 bola uverejnená 27. februára 2019. Posudzoval sa v nej pokrok, ktorý Maďarsko dosiahlo pri plnení odporúčaní pre jednotlivé krajiny prijatých Radou 13. júla 2018, následné opatrenia v nadväznosti na odporúčania prijaté v predchádzajúcich rokoch, ako aj pokrok Maďarska pri dosahovaní jeho národných cieľov stratégie Európa 2020.

               (3)Maďarsko 30. apríla 2019 predložilo svoj národný program reforiem na rok 2019 a svoj konvergenčný program na rok 2019. S cieľom zohľadniť prepojenia medzi týmito programami sa obidva programy posudzovali súčasne.

               (4)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov (ďalej len „EŠIF“) na roky 2014 – 2020. Ako je stanovené v článku 23 nariadenia Európskeho parlamentu a Rady (EÚ) č. 1303/2013
                  3
               , platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť EŠIF s riadnou správou hospodárskych záležitostí
                  4
               .

               (5)Na Maďarsko sa v súčasnosti vzťahuje preventívna časť Paktu stability a rastu a dlhové pravidlo. Vláda vo svojom konvergenčnom programe na rok 2019 plánuje zlepšiť celkový deficit z 2,2 % HDP v roku 2018 na 1,8 % HDP v roku 2019. Deficit sa má následne podľa plánov ďalej postupne zlepšovať až na 1,2 % v roku 2021, pričom v roku 2023 má dosiahnuť vyrovnanú rozpočtovú pozíciu. Na základe prepočítaného štrukturálneho salda (
                  5
               ) má byť Maďarsko v roku 2022 blízko svojho strednodobého rozpočtového cieľa – ktorý bol zmenený zo štrukturálneho deficitu vo výške 1,5 % HDP v roku 2019 na 1,0 % HDP od roku 2020 – a tento cieľ má dosiahnuť hneď v nasledujúcom roku. Na základe konvergenčného programu sa očakáva, že pomer verejného dlhu k HDP postupne klesne pod 60 % do konca roku 2022. Makroekonomický scenár, z ktorého vychádzajú uvedené rozpočtové prognózy, je realistický na rok 2019 a značne optimistický od roku 2020, čo so sebou nesie riziká ohrozujúce implementáciu cieľových deficitov. Zároveň platí, že opatrenia potrebné na podporu plánovaných cieľových deficitov na obdobie od roku 2020 neboli dostatočne konkretizované.

               (6)Rada 22. júna 2018 v súlade s článkom 121 ods. 4 Zmluvy o fungovaní Európskej únie („ZFEÚ“) rozhodla, že v Maďarsku bola v roku 2017 zaznamenaná značná odchýlka od strednodobého rozpočtového cieľa. Vzhľadom na zaznamenanú značnú odchýlku Rada 22. júna 2018 odporučila Maďarsku, aby prijalo opatrenia nevyhnutné na zabezpečenie nominálnej miery rastu čistých primárnych verejných výdavkov
                  6
                v roku 2018 na úrovni najviac 2,8 %, čo zodpovedá ročnej štrukturálnej úprave vo výške 1,0 % HDP. Rada 4. decembra 2018 dospela k záveru, že Maďarsko neprijalo v reakcii na odporúčanie Rady z 22. júna 2018 účinné opatrenia a vydala revidované odporúčanie. V novom odporúčaní Rada Maďarsko požiadala, aby prijalo opatrenia nevyhnutné na zabezpečenie nominálnej miery rastu čistých primárnych verejných výdavkov v roku 2019 na úrovni najviac 3,3 %, čo zodpovedá ročnej štrukturálnej úprave vo výške 1,0 % HDP. Rada XX. júna 2019 dospela k záveru, že Maďarsko neprijalo v reakcii na odporúčanie Rady zo 4. decembra 2018 účinné opatrenia. Na základe výsledkov rozpočtového hospodárenia za rok 2018 sa navyše zistilo, že Maďarsko sa v roku 2018 značne odchýlilo od odporúčanej úpravy.

               (7)V súlade s článkom 121 ods. 4 ZFEÚ a článkom 10 ods. 2 nariadenia (ES) č. 1466/97 Komisia vydala pre Maďarsko 5. júna 2019 napomenutie, že v roku 2018 bola zaznamenaná značná odchýlka od postupu úprav smerom k strednodobému rozpočtovému cieľu. Rada XX. júna 2019 prijala následné odporúčanie, v ktorom potvrdila, že Maďarsko musí prijať opatrenia nevyhnutné na zabezpečenie nominálnej miery rastu čistých primárnych verejných výdavkov v roku 2019 na úrovni najviac 3,3 %, čo zodpovedá ročnej štrukturálnej úprave vo výške 1,0 % HDP. Z prognózy Komisie z jari 2019 vyplýva, že v roku 2019 existuje riziko odchýlky od uvedeného odporúčania.

               (8)Na rok 2020 Rada XX. júna 2019 odporučila Maďarsku, aby prijalo opatrenia nevyhnutné na zabezpečenie nominálnej miery rastu čistých primárnych verejných výdavkov na úrovni najviac 4,7 %, čo zodpovedá ročnej štrukturálnej úprave vo výške 0,75 % HDP. Maďarsko by sa tak nasmerovalo na primeraný postup úprav smerom k strednodobému rozpočtovému cieľu. Z prognózy Komisie z jari 2019 za predpokladu nezmenenej politiky vyplýva, že v roku 2020 existuje riziko odchýlky od uvedenej požiadavky. Celkovo sa Rada domnieva, že od roku 2019 budú potrebné značné ďalšie opatrenia, aby sa dosiahol súlad s ustanoveniami Paktu stability a rastu v súlade s odporúčaním adresovaným Maďarsku XX. júna 2019, s cieľom napraviť značnú pozorovanú odchýlku od postupu úprav smerom k strednodobému rozpočtovému cieľu.

               (9)Celková miera zamestnanosti sa v situácii silného hospodárskeho rastu výrazne zlepšila, no nie všetky skupiny obyvateľstva z nej profitovali rovnako. Rozdiely v zamestnanosti a mzdovom ohodnotení medzi skupinami pracovníkov s rôznou kvalifikáciou a medzi ženami a mužmi sú naďalej v porovnaní s priemerom EÚ výrazné. Rozdiel v zamestnanosti žien a mužov je značný, čo je čiastočne spôsobené obmedzenou ponukou kvalitnej starostlivosti o deti. Výsledky na trhu práce sú v prípade rozličných zraniteľných skupín vrátane Rómov a osôb so zdravotným postihnutím nedostatočné. Program verejných prác, ktorého účinnosť pri motivovaní účastníkov k tomu, aby si našli pracovné miesta na primárnom pracovnom trhu, je slabá, je napriek svojmu zmenšeniu stále rozsiahly. Ďalšie politiky, ktorých cieľom je pomôcť nezamestnaným alebo ekonomicky neaktívnym osobám nájsť si prácu alebo podstúpiť odbornú prípravu, nie sú dostatočne dobre cielené. Zamestnateľnosť by mohlo pomôcť zlepšiť rozvíjanie digitálnych zručností. Cieľom nedávnych opatrení je dosiahnuť to, aby sa do pracovného procesu opätovne zapojilo viac pracovníkov, ktorí už odišli do dôchodku, a časom zvýšiť ich počet. Celková situácia v oblasti chudoby sa v Maďarsku od roku 2013 zlepšuje. Trvanie dávok v nezamestnanosti je najkratšie v EÚ (maximálne tri mesiace), čo je výrazne menej, než je priemerný čas potrebný na nájdenie pracovného miesta.

               (10)Podiel ľudí ohrozených chudobou a sociálnym vylúčením klesá. Dochádza k jasnému posunu od sociálnych dávok smerom k pracovnej podpore rodín a vecným dávkam, ktoré však nie sú dostatočne cielené na chudobných. Zatiaľ čo v oblasti vlastníctva bývania došlo k nárastu dotácií, ponuka sociálneho bývania sa nijako nezlepšila.

               (11)Výsledky v oblasti vzdelávania sú pod priemerom EÚ a vyznačujú sa rozsiahlymi územnými rozdielmi. Predčasné ukončenie školskej dochádzky je vyššie a miera dosiahnutého vysokoškolského vzdelania je nižšia než priemer EÚ. Systém vzdelávania obmedzuje sociálnu mobilitu. Žiaci sú v skorom veku rozdeľovaní do rozličných druhov škôl, takže dosahujú veľmi rozdielne výsledky a venujú sa veľmi rozličným povolaniam. Podiel škôl s väčšinovou rómskou účasťou sa zvýšil z 10 % v roku 2008 na 15 % v roku 2017. Vplyv nedávnych opatrení, ktoré sú zamerané na rovnomerné rozdeľovanie znevýhodnených žiakov do jednotlivých škôl, je obmedzený tým, že pre neštátne školy existuje výnimka z požiadavky prijímať znevýhodnených žiakov. Znevýhodnené deti tak majú tendenciu sústreďovať sa na stredných odborných školách, pre ktoré je vo väčšej miere charakteristická slabšia úroveň základných zručností, vyššia miera predčasného ukončenia štúdia, nižšie platy a slabšie kariérne vyhliadky. Nízka účasť znevýhodnených skupín – najmä Rómov – na kvalitnom vzdelávaní je z hľadiska budovania ľudského kapitálu premárnenou príležitosťou. Problémom je naďalej aj nedostatok učiteľov. Platy učiteľov v posledných rokoch stúpli, no oproti ostatným absolventom terciárneho vzdelávania sú stále pomerne nízke. Nízky počet študentov, ktorý sa zúčastňujú na vysokoškolskom vzdelávaní, nekorešponduje so silným dopytom po vysokokvalifikovanej pracovnej sile a mzdovou prirážkou pre absolventov vysokých škôl, ktorá je najvyššou v EÚ. Maďarské inštitúcie vysokoškolského vzdelávania majú najnižší stupeň finančnej autonómie v EÚ. Ďalšie obavy o akademickú slobodu navyše vyvolala novela zákona o vysokoškolskom vzdelávaní z apríla 2017, v ktorej sú stanovené dodatočné požiadavky, ktoré musia spĺňať medzinárodné univerzity na to, aby mohli pôsobiť v Maďarsku. Medzinárodne najvyššie umiestnená maďarská univerzita ohlásila v roku 2018 svoj zámer opustiť krajinu kvôli regulačnej neistote, ktorú táto novela vytvorila.

               (12)Výsledky v oblasti zdravia zaostávajú za väčšinou ostatných krajín EÚ, čo je odzrkadlením tak nezdravého životného štýlu, ako aj obmedzenej účinnosti poskytovania zdravotnej starostlivosti. Prevalencia fajčenia, porúch súvisiacich s konzumáciou alkoholu a obezity patrí medzi najvyššie v EÚ. Občania tejto krajiny patria medzi najohrozenejších v EÚ, pokiaľ ide o predčasnú smrť v dôsledku zlej kvality ovzdušia. Počet prípadov odvrátiteľných úmrtí patrí medzi najvyššie v EÚ, a to čiastočnej v dôsledku nedostatočného zdravotného skríningu a riadenia primárnej starostlivosti. V oblasti dostupnosti kvalitnej starostlivosti existujú výrazné sociálno-ekonomické rozdiely. Verejné výdavky na zdravotnú starostlivosť sú pod priemerom EÚ a občania si zabezpečujú prístup ku kvalitnej starostlivosti pomocou platieb z vlastného vrecka, v dôsledku čoho dochádza k riziku, že sociálno-ekonomické rozdiely v krajine sa ďalej prehĺbia. Systém je naďalej výrazne zameraný na nemocničnú starostlivosť, pričom primárna starostlivosť je slabá najmä v oblasti včasného odhaľovania a prevencie chronických ochorení. Značný nedostatok zdravotníckych pracovníkov znemožňuje prístup k starostlivosti v chudobnejších oblastiach.

               (13)Zvýšením výskumno-inovačných kapacít by sa mohli zlepšiť slabé výsledky Maďarska v oblasti inovácií a zvýšiť produktivita. Nízka úroveň akumulácie intelektuálnych aktív sa odzrkadľuje v nízkom počte žiadostí o patenty, ochranné známky a dizajny, nízkom počte inovatívnych podnikov a nízkej miere internacionalizácie malých a stredných podnikov. Inovovať sa obzvlášť zdráhajú menšie firmy, čo sťažuje ich zapájanie sa do globálnych hodnotových reťazcov. Výskum a vývoj podnikov je sústredený v niekoľko málo veľkých spoločnostiach, ktoré sú zväčša vlastnené zahraničnými vlastníkmi a ktoré profitujú z veľkorysej podpory vlády. Podpora spolupráce medzi vedeckou komunitou a podnikmi by prispela k lepším výsledkov v oblasti inovácie a transferu technológií. Kvalita vedy vo verejnom sektore trpí neefektívnymi politikami v oblasti výskumu a vývoja a nedostatkom finančných prostriedkov, keďže výdavky verejného sektora na výskum a vývoj sú výrazne pod priemerom EÚ. Nedávne politické opatrenia, ktoré majú za cieľ zoškrtať prostriedky a obmedziť nezávislosť akademickej obce a výskumných fór, vytvárajú neistotu na akademických a výskumných fórach, čo môže viesť k odlevu najtalentovanejších výskumníkov do zahraničia a k riziku, že dôjde k trvalému poklesu kvality výskumu.

               (14)Slabá konektivita miestnej verejnej dopravy a vysoké náklady na dochádzanie prispievajú k nezamestnanosti v znevýhodnených oblastiach. Zlý stav cestnej a železničnej infraštruktúry sťažuje mobilitu a znižuje bezpečnosť cestovania, keďže v zlom stave je viac než polovica cestných komunikácií, a to najmä v znevýhodnených regiónoch. Dopravné siete sú sústredené na Budapešť, zatiaľ čo miestne dopravné siete a prepojenia spájajúce ostatné časti krajiny sú nedostatočne rozvinuté. Čoraz väčším problémom a prekážkou brániacou rastu produktivity v mestských oblastiach Maďarska je preťaženosť ciest. Za posledných päť rokov navyše došlo k výraznému nárastu emisií skleníkových plynov z cestnej dopravy. Vnútrozemskú vodnú dopravu na Dunaji, ktorá trpí v dôsledku nízkeho vodného stavu rieky, by mohla vylepšiť menej reštriktívna regulácia.

               (15)Energetická efektívnosť v sektore obytných nehnuteľností je naďalej nízka. Sieť výroby a distribúcie elektrickej energie treba pripraviť na čoraz väčšiu úlohu decentralizovanej výroby elektrickej energie z obnoviteľných zdrojov. Polovica územia Maďarska je zásadným spôsobom vystavená rizikám klimatickej zmeny vrátane sucha a záplav, v dôsledku čoho vzniká potreba investovať do vodného hospodárstva na hlavných riečnych tokoch. Problematické sú naďalej znečistenie ovzdušia a kvalita vody. Hlavnými zdrojmi znečistenia sú rezidenčné spaľovanie tuhých palív a emisie z poľnohospodárstva a dopravy. Obehové hospodárstvo sa stále nachádza v počiatočnej fáze, recyklácia komunálneho odpadu je nedostatočne rozvinutá a hospodárske nástroje na riešenie environmentálnych problémov Maďarska nepostačujú.

               (16)Naďalej pretrvávajú obavy v súvislosti s prevenciou a stíhaním korupcie. Z niekoľkých ukazovateľov vyplýva, že vystavenie Maďarska korupcii sa v posledných rokoch zvýšilo. Riziká korupcie a rodinkárstvo narúšajú prideľovanie zdrojov, a tieto zdroje sa tak nedostávajú k najproduktívnejším firmám. Pre boj proti korupcii má zásadný význam fungovanie prokuratúry. Hoci sa zdá, že opatrenia zavedené na boj proti korupcii na nízkej úrovni boli do značnej miery úspešné, stále neboli zaznamenané ani len náznaky odhodlaného úsilia stíhať korupciu vysokopostavených úradníkov alebo v ich bezprostrednej blízkosti, ak sú vznesené závažné obvinenia. Problematická je aj zodpovednosť za rozhodnutia uzavrieť vyšetrovanie, pretože neexistujú účinné opravné prostriedky, ako proti takýmto rozhodnutiam namietať. Predchádzaniu korupcii ďalej bránia aj verejné inštitúcie, ktoré zavádzajú obmedzenia vrátane odrádzajúcich poplatkov za prístup k informáciám.

               (17)Systém bŕzd a protiváh, ktorý je nevyhnutný na zabezpečenie nezávislosti súdnictva, bol ešte viac oslabený aj v oblasti všeobecného súdnictva. Pre národnú súdnu radu je čoraz náročnejšie byť protiváhou k právomociam predsedu národného úradu pre súdnictvo. Z toho plynú obavy o nezávislosť súdnictva. Pokiaľ ide o zákon o správnych súdov, berie sa na vedomie, že vláda 30. mája 2019 predložila návrh zákona, ktorým sa zrušuje zákon o nadobudnutí účinnosti a prechodných pravidlách týkajúcich sa správnych súdov.

               (18)Rámec verejného obstarávania sa v posledných rokoch zlepšil, no prekážky brániace hospodárskej súťaži pretrvávajú. Patrí medzi ne využívanie konaní s obmedzeným zverejnením a systémové nezrovnalosti v procesoch obstarávania, najmä v súvislosti s neprimeranými kritériami výberu a zadania zákazky, ako aj nerovným zaobchádzaním s uchádzačmi. Hoci na základe niektorých ukazovateľov došlo k zlepšeniu, počet konaní s jediným uchádzačom je stále vysoký. Rozsiahlejším využívaním elektronického obstarávania by sa mohla zvýšiť efektívnosť a transparentnosť.

               (19)Maďarské štruktúry a procesy sociálneho dialógu sú stále nedostatočne rozvinuté a neumožňujú do tvorby a vykonávania politík zmysluplne zapojiť sociálnych partnerov. Slabé zapájanie zainteresovaných strán a nízka transparentnosť oslabujú vedomostný základ a kvalitu tvorených politík. To vedie k častým a nepredvídateľným zmenám právnych úprav, čo odrádza investície s vysokou pridanou hodnotou.

               (20)Boli prijaté opatrenia na ďalšie zlepšenie daňového systému, no určité problémy pretrvávajú. Daňové zaťaženie práce sa znížilo, no pre pracovníkov s nízkym príjmom stále ostáva vysoké. Dane špecifické pre konkrétne odvetvia a vysoký počet malých daní spôsobujú, že daňový systém je komplikovaný a dochádza v ňom k zvyšovaniu nákladov na dodržiavanie predpisov, a to najmä v prípade menších firiem.

               (21)Regulačné prekážky a prítomnosť štátu na trhoch s výrobkami sťažujú výber efektívnych podnikov a obmedzujú hospodársku súťaž. Orgány naďalej zverujú určité služby štátnym firmám alebo súkromným firmám osobitne vytvoreným na daný účel. Určité na mieru šité právne predpisy a opatrenia a ad hoc výnimky z kontroly dodržiavania pravidiel hospodárskej súťaže sťažujú fungovanie trhu a brzdia investície. Ďalším z problémov je nepredvídateľnosť právneho rámca, najmä v odvetví maloobchodu, ktorý sa v posledných rokoch musí vyrovnávať s častými zmenami právnych predpisov. Minulý rok boli zavedené právne predpisy, ktorými sa ukladá povinnosť žiadať o dodatočné osobitné povolenie pri zmenách využívania alebo dizajnu maloobchodných priestorov. Regulácia profesií zostáva i naďalej reštriktívna. Nedostatočná hospodárska súťaž v týchto sektoroch môže začať negatívne pôsobiť na inovácie a efektivitu.

               (22)Nevyhnutným predpokladom toho, aby daňové systémy boli efektívnejšie a spravodlivejšie, je boj proti agresívnemu daňovému plánovaniu. Účinky presahovania stratégií agresívneho daňového plánovania daňovníkov medzi členskými štátmi si vyžadujú koordinované kroky v oblasti vnútroštátnych politík, ktoré by doplnili legislatívu EÚ. Maďarsko prijalo opatrenia proti agresívnemu daňovému plánovaniu, no krajina zaznamenáva pomerne vysoký prílev a odlev kapitálu prostredníctvom účelovo vytvorených subjektov, ktoré nemajú žiadny alebo majú len minimálny vplyv na reálnu ekonomiku. Absencia zrážkových daní z odchádzajúcich dividend (t. j. od rezidentov EÚ pre rezidentov tretích krajín), úrokových platieb a licenčných poplatkov od spoločností so sídlom v Maďarsku môže v tomto prípade viesť k úplnému vyhnutiu sa platbe dane, ak uvedené spoločnosti nie sú zdanené ani v prijímajúcej jurisdikcii.

               (23)Programovanie finančných prostriedkov EÚ na roky 2021 – 2027 by mohlo pomôcť riešiť niektoré z nedostatkov identifikovaných v odporúčaniach, a to najmä v oblastiach uvedených v prílohe D k správe o krajine
                  7
               . Maďarsku by to umožnilo využiť uvedené prostriedky čo najlepšie v identifikovaných sektoroch, pričom by sa zohľadnili regionálne rozdiely.

               (24)Komisia vykonala v kontexte európskeho semestra na rok 2019 komplexnú analýzu hospodárskej politiky Maďarska, ktorú uverejnila v správe o tejto krajine na rok 2019. Zároveň posúdila konvergenčný program na rok 2019, národný program reforiem na rok 2019 a následné opatrenia v nadväznosti na odporúčania adresované Maďarsku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku v Maďarsku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (25)Rada na základe tohto posúdenia preskúmala konvergenčný program na rok 2019 a jej stanovisko
                  8
                je zohľadnené najmä v odporúčaní 1,

               TÝMTO ODPORÚČA, aby Maďarsko v rokoch 2019 a 2020 prijalo opatrenia s cieľom:

               1.Zabezpečiť súlad s odporúčaním Rady z XX. júna 2019 s cieľom napraviť značnú odchýlku od postupu úprav smerom k strednodobému rozpočtovému cieľu.

               2.Pokračovať v integrácii najzraniteľnejších skupín obyvateľstva do pracovného trhu, a to najmä zvyšovaním úrovne zručností, a zlepšiť primeranosť sociálnej pomoci a dávok v nezamestnanosti. Zlepšiť výsledky v oblasti vzdelávania a zvýšiť účasť znevýhodnených skupín, najmä Rómov, v kvalitnom hlavnom vzdelávacom prúde. Zlepšiť výsledky v oblasti zdravotníctva tak, že sa budú podporovať preventívne zdravotné opatrenia a že sa posilní primárna zdravotná starostlivosť.

               3.Zamerať hospodársku politiku súvisiacu s investíciami na výskum a inovácie, nízkouhlíkovú energiu a dopravu, infraštruktúru odpadového hospodárstva a na efektívnosť pri používaní energie a zdrojov, a zohľadniť pritom regionálne rozdiely. Zlepšiť hospodársku súťaž v oblasti verejného obstarávania.

               4.Posilniť protikorupčný rámec, a to aj zlepšením úsilia prokuratúry a prístupu k verejným informáciám, a posilniť nezávislosť súdnictva. Zlepšiť kvalitu a transparentnosť rozhodovacieho procesu prostredníctvom účinného sociálneho dialógu a spolupráce s ostatnými zainteresovanými stranami a prostredníctvom pravidelných a primeraných posúdení vplyvu. Naďalej zjednodušovať daňový systém a súčasne tento systém posilniť proti riziku agresívneho daňového plánovania. Zlepšiť hospodársku súťaž a regulačnú predvídateľnosť v sektore služieb.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        SWD(2019) 1016 final.

                     (3)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (4)

                        COM(2014) 494 final.

                     (5)

                        Saldo očistené od cyklických vplyvov bez jednorazových a dočasných opatrení, prepočítané útvarmi Komisie podľa spoločne dohodnutej metodiky.

                     (6)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Štátne financovaná tvorba hrubého fixného kapitálu sa rovnomerne rozloží na obdobie 4 rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sú zohľadnené. Jednorazové opatrenia na strane príjmov aj na strane výdavkov sú vzájomne započítané.

                     (7)

                        SWD(2019) 1016 final.

                     (8)

                        Podľa článku 9 ods. 2 nariadenia Rady (ES) č. 1466/97.


               EURÓPSKA KOMISIA
            V Bruseli27. 9. 2019
            COM(2019) 420 final
            Odporúčanie
            ROZHODNUTIE RADY
            o poverení začať rokovania o dohode medzi Európskou úniou a Japonskom o prenose a využívaní údajov zo záznamov o cestujúcich (PNR) s cieľom predchádzať terorizmu a inej závažnej cezhraničnej trestnej činnosti a bojovať proti nim

               DÔVODOVÁ SPRÁVA

               1.ÚČEL

                  Európska únia by mala začať rokovania s Japonskom s cieľom podpísať dvojstrannú dohodu, v ktorej sa stanoví rámec a podmienky, za ktorých sa leteckým dopravcom povolí prenášať do Japonska údaje zo záznamov o cestujúcich (PNR) na letoch medzi EÚ a Japonskom, a to spôsobom, ktorý je v súlade s požiadavkami práva EÚ.

               2. KONTEXT NÁVRHU

                  Záznamy o cestujúcich (PNR) sú záznamy o cestovných požiadavkách každého cestujúceho, v ktorých sú zahrnuté všetky informácie potrebné na to, aby leteckí dopravcovia mohli spracúvať rezervácie. Pokiaľ ide o toto odporúčanie, údaje z PNR sa vzťahujú na zozbierané údaje, ktoré sa nachádzajú v automatizovanom rezervačnom systéme a systéme kontroly pri odlete leteckého dopravcu.

                  Spracúvanie údajov z PNR v rámci EÚ predstavuje základný nástroj v spoločnej reakcii na terorizmus a závažnú trestnú činnosť, ako aj stavebný blok bezpečnostnej únie. Identifikácia a sledovanie podozrivých cestovných návykov spracovaním údajov z PNR s cieľom zhromaždiť dôkazy a v prípade potreby nájsť páchateľov závažnej trestnej činnosti a ich spoločníkov a odhaliť zločinecké siete sa ukazujú ako nevyhnutné na predchádzanie teroristickým trestným činom a závažnej trestnej činnosti a na ich odhaľovanie, vyšetrovanie a stíhanie.

                  Európsky parlament a Rada prijali 27. apríla 2016 smernicu (EÚ) 2016/681 o využívaní údajov zo záznamov o cestujúcich (PNR) na účely prevencie, odhaľovania, vyšetrovania a stíhania teroristických trestných činov a závažnej trestnej činnosti (ďalej len „smernica o PNR“)
                     1
                  . Táto smernica umožňuje vnútroštátnym orgánom EÚ získať priamy prístup k dôležitým informáciám, ktoré majú letecké spoločnosti, a to pri plnom zohľadnení práv na ochranu údajov. Poskytuje všetkým členským štátom dôležitý nástroj na predchádzanie, odhaľovanie a vyšetrovanie terorizmu a závažnej trestnej činnosti vrátane obchodovania s drogami a ľuďmi a sexuálneho vykorisťovania detí. Lehota členských štátov na transpozíciu smernice o PNR do vnútroštátneho práva uplynula 25. mája 2018
                     2
                  .

               Pokiaľ ide o celosvetovú úroveň, v rezolúcii Bezpečnostnej rady OSN č. 2396 prijatej 21. decembra sa od členských štátov OSN vyžaduje, aby „na základe štandardov a odporúčaní ICAO vybudovali kapacity na zhromažďovanie, spracúvanie a analýzu údajov zo záznamov o cestujúcich (PNR) a aby všetky ich príslušné vnútroštátne orgány využívali a navzájom si vymieňali údaje z PNR pri plnom dodržiavaní ľudských práv a základných slobôd“. V rezolúcii sa takisto organizácia ICAO vyzýva, aby „spolupracovala so svojimi členskými štátmi s cieľom stanoviť štandard pre zber, používanie, spracúvanie a ochranu údajov z PNR
                  3
               “. Výbor ICAO pre leteckú dopravu (ATC) v marci 2019 zriadil pracovnú skupinu – panel pre zjednodušenie s cieľom zvážiť návrhy noriem a odporúčaných postupov, pokiaľ ide o zhromažďovanie, využívanie, spracúvanie a ochranu údajov z PNR v súlade s rezolúciou Bezpečnostnej rady OSN 2396 (2017). Pracovná skupina má mandát: a) preskúmať existujúce normy a odporúčané postupy týkajúce sa PNR uvedené v kapitole 9 prílohy 9 k Chicagskému dohovoru; b) zistiť, či je potrebné ich doplniť ďalšími normami a odporúčanými postupmi a/alebo usmerneniami pri zohľadnení rozhodnutia a úvah Bezpečnostnej rady a c) podľa potreby vypracovať nové ustanovenia (normy, odporúčané postupy a/alebo usmernenia), pokiaľ ide o zhromažďovanie, využívanie, spracúvanie a ochranu údajov z PNR.

                  Prenos príslušných osobných údajov z EÚ do tretej krajiny sa môže uskutočniť len v súlade s ustanoveniami o medzinárodných prenosoch stanovenými v kapitole V nariadenia (EÚ) 2016/679 (ďalej len „všeobecné nariadenie o ochrane údajov“)
                     4
                  .

                  V súčasnosti sú v platnosti dve medzinárodné dohody medzi EÚ a tretími krajinami (konkrétne Austráliou
                     5
                   a Spojenými štátmi
                     6
                  ) o spracúvaní a prenose údajov z PNR. Súdny dvor EÚ 26. júla 2017 prijal stanovisko k zamýšľanej dohode medzi EÚ a Kanadou podpísanej 25. júna 2014
                     7
                  . Súdny dvor rozhodol, že dohodu nemožno uzavrieť v jej plánovanej podobe, lebo niektoré z jej ustanovení sú nezlučiteľné so základnými právami na súkromie a ochranu osobných údajov uznanými EÚ. Súdny dvor stanovil najmä ďalšie právne požiadavky týkajúce sa dohľadu zo strany nezávislého orgánu, citlivých údajov, automatizovaného spracúvania údajov z PNR, účelov, na ktoré sa môžu údaje z PNR spracúvať, a uchovávania, využívania, zverejňovania a ďalšieho prenosu údajov z PNR. V nadväznosti na poverenie, ktoré Európska komisia dostala od Rady v decembri 2017, sa v júni 2018 začali nové rokovania s Kanadou týkajúce sa záznamov o cestujúcich. Na 17. samite EÚ – Kanada, ktorý sa konal v Montreale 17. 18. júla 2019, EÚ a Kanada s potešením konštatovali, že uvedené rokovania boli ukončené. Hoci Kanada upozornila na svoju požiadavku právneho preskúmania, zmluvné strany sa s výhradou vykonania uvedeného preskúmania zaviazali, že dohodu finalizujú čo najskôr, pričom uznali zásadnú úlohu tejto dohody pri zvyšovaní bezpečnosti a súčasnom zabezpečení ochrany súkromia a osobných údajov.

               3.CIELE NÁVRHU

                  Japonsko je blízkym a strategickým partnerom Európskej únie v boji proti terorizmu a inej závažnej cezhraničnej trestnej činnosti. V rámci Organizácie Spojených národov, G20, G7 a ďalších multilaterálnych fór Európska únia a Japonsko úzko spolupracujú s cieľom zlepšiť globálne bezpečnostné rámce a zvýšiť bezpečnosť svojich občanov.

                  Dohoda o strategickom partnerstve medzi EÚ a Japonskom podpísaná v júli 2018 posilňuje celkové partnerstvo a uvádza sa v nej, že zmluvné strany „sa usilujú v rozsahu, ktorý je v súlade s ich vlastnými zákonmi a inými právnymi predpismi, používať dostupné nástroje, napríklad osobné záznamy o cestujúcich, na predchádzanie teroristickým činom a závažným trestným činom a na boj proti nim pri súčasnom dodržiavaní práva na súkromie a ochranu osobných údajov“. Dohoda o údajoch z PNR medzi EÚ a Japonskom by prispela k posilneniu navrhovaného partnerstva v pre udržateľnú prepojenosť a kvalitnú infraštruktúru medzi Európskou úniou a Japonskom, a to najmä posilnením bezpečnosti leteckej dopravy.

                  Európska komisia prijala 23. januára 2019 rozhodnutie o primeranosti týkajúce sa prenosu osobných údajov z EÚ do Japonska medzi komerčnými prevádzkovateľmi
                     8
                  . V tejto súvislosti Európska komisia posúdila aj podmienky a záruky, na základe ktorých môžu mať japonské verejné orgány vrátane orgánov presadzovania práva prístup k údajom, ktorými títo prevádzkovatelia disponujú.

                  Japonsko Európskej komisii jasne oznámilo svoj záujem o začatie rokovaní s cieľom uzavrieť dohodu o údajoch z PNR s Európskou úniou. Japonsko predovšetkým nedávno vyjadrilo naliehavú potrebu získať údaje z PNR od dopravcov EÚ so zreteľom na olympijské hry v roku 2020 v ich krajine, s cieľom riešiť očakávaný nárast bezpečnostných rizík.

                  Podľa japonských právnych predpisov (Colný zákon a Zákon o kontrole imigrácie a uznávaní utečencov) sú letecké spoločnosti povinné zasielať údaje zo záznamov o cestujúcich (PNR) japonskej colnej a colnej správe a úradu pre prisťahovalectvo. Cieľom tohto právneho predpisu je zvýšiť bezpečnosť Japonska získaním údajov z PNR pred príchodom alebo odchodom cestujúceho, a preto výrazne zvyšuje schopnosť vykonávať efektívne a účinné predbežné hodnotenie cestovných rizík cestujúcich.

                  Leteckí dopravcovia a ich združenia tiež viackrát požiadali Európsku komisiu, aby zabezpečila právnu istotu pre leteckých dopravcov, ktorí prevádzkujú lety medzi EÚ a Japonskom, a to vzhľadom na ich povinnosť poskytnúť Japonsku údaje z PNR v rozsahu, v akom sa zhromažďujú a nachádzajú v ich automatizovaných rezervačných systémoch a systémoch kontroly pri odlete.

                  Je potrebné nájsť riešenie, ktoré poskytne právny základ na úrovni EÚ pre prenos údajov z PNR z EÚ do Japonska, čím sa uzná potrebnosť údajov z PNR v boji proti terorizmu a iným formám závažnej cezhraničnej trestnej činnosti. Budúca dohoda by mala zároveň poskytnúť primerané záruky ochrany údajov v zmysle článku 46 ods. 2 písm. a) všeobecného nariadenia o ochrane údajov vrátane systému nezávislého dohľadu. Táto dohoda by mala rešpektovať základné práva a dodržiavať zásady uznané Chartou základných práv Únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty.

                  Prenos údajov z PNR do Japonska by bol prostriedkom ďalšieho posilnenia medzinárodnej spolupráce v oblasti presadzovania práva s Európskou úniou, a to aj prostredníctvom poskytovania analytických informácií pochádzajúcich z PNR od Japonska príslušným orgánom členských štátov, ako aj Europolu a/alebo Eurojustu v rámci ich príslušných mandátov.

               4.PRÁVNE ASPEKTY NÁVRHU

                  V tomto odporúčaní na začatie rokovaní s Japonskom o dohode o údajoch z PNR sa zohľadňuje platný právny rámec EÚ v oblasti ochrany údajov a údajov z PNR, konkrétne nariadenie (EÚ) 2016/679, smernica 2016/680/EÚ
                     9
                   a smernica (EÚ) 2016/681, ako aj Zmluva a Charta základných práv v zmysle jej výkladu v príslušnej judikatúre Súdneho dvora EÚ, najmä stanovisko č. 1/15 Súdneho dvora.

                  V odporúčaní sa takisto zohľadňuje poverenie, ktoré Európska komisia dostala od Rady v decembri 2017 na začatie rokovaní o dohode o prenose a využívaní údajov z PNR medzi EÚ a Kanadou.

                  Toto odporúčanie je v súlade s právnymi požiadavkami stanovenými v stanovisku Súdneho dvora č. 1/15. Vychádza z článku 218 Zmluvy o fungovaní EÚ. V súlade s článkom 218 Zmluvy o fungovaní EÚ je za vyjednávača Únie vymenovaná Európska komisia.

               Odporúčanie

               ROZHODNUTIE RADY

               o poverení začať rokovania o dohode medzi Európskou úniou a Japonskom o prenose a využívaní údajov zo záznamov o cestujúcich (PNR) s cieľom predchádzať terorizmu a inej závažnej cezhraničnej trestnej činnosti a bojovať proti nim

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Mali by sa začať rokovania s cieľom uzavrieť dohodu medzi Európskou úniou a Japonskom o prenose a využívaní údajov zo záznamov o cestujúcich (PNR) s cieľom predchádzať terorizmu a inej závažnej cezhraničnej trestnej činnosti a bojovať proti nim.

               (2)Dohoda by mala rešpektovať základné práva a dodržiavať zásady uznané Chartou základných práv Únie, najmä právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Dohoda by sa mala uplatňovať v súlade s uvedenými právami a zásadami,

               PRIJALA TOTO ROZHODNUTIE:

               Článok 1

               Európska komisia sa týmto poveruje rokovať v mene Únie o dohode medzi Európskou úniou a Japonskom o prenose a využívaní údajov zo záznamov o cestujúcich (PNR) s cieľom predchádzať terorizmu a inej závažnej cezhraničnej trestnej činnosti a bojovať proti nim

               Článok 2

               Smernice na rokovania sa stanovujú v prílohe.

               Článok 3

               Rokovania sa povedú po porade s osobitným výborom, ktorý určí Rada.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Smernica Európskeho parlamentu a Rady (EÚ) 2016/681 z 27. apríla 2016 o využívaní údajov zo záznamov o cestujúcich (PNR) na účely prevencie, odhaľovania, vyšetrovania a stíhania teroristických trestných činov a závažnej trestnej činnosti, Ú. v. EÚ L 119, 4.5.2016, s. 132 – 149.

                     (2)

                        Pokiaľ ide o stav vykonávania smernice o PNR, pozri Devätnástu správu o pokroku dosiahnutom pri budovaní účinnej a skutočnej bezpečnostnej únie [COM (2019) 353 final, 24.7.2019].

                     (3)

                        Rezolúcia Bezpečnostnej rady OSN 2396 (2017) o hrozbách pre medzinárodný mier a bezpečnosť v dôsledku návratu zahraničných teroristických bojovníkov.

                     (4)

                        Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

                     (5)

                        Ú. v. EÚ L 186, 14.7.2012, s. 4 – 16.

                     (6)

                        Ú. v. EÚ L 215, 11.8.2012, s. 5 – 14.

                     (7)

                        Stanovisko 1/15 Súdneho dvora (veľká komora), 26. júl 2017, ECLI:EU:C:2017:592.

                     (8)

                        Vykonávacie rozhodnutie Komisie (EÚ) 2019/419 z 23. januára 2019 podľa nariadenia Európskeho parlamentu a Rady (EÚ) 2016/679 o primeranej ochrane osobných údajov zo strany Japonska na základe zákona o ochrane osobných informácií [oznámené pod číslom C (2019) 304] (Ú. v. EÚ L 76, 19.3.2019, s. 1 – 58).

                     (9)

                        Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).

    ---documentbreak---

               EURÓPSKA KOMISIA
            V Bruseli27. 9. 2019
            COM(2019) 420 final
            PRÍLOHA
            k
            odporúčaniuna ROZHODNUTIE RADY
            Smernice na rokovania o dohode medzi Európskou úniou a Japonskom o prenose a využívaní údajov zo záznamov o cestujúcich (PNR) s cieľom predchádzať terorizmu a inej závažnej cezhraničnej trestnej činnosti a bojovať proti nim

               PRÍLOHA

               Smernice na rokovania o dohode medzi Európskou úniou a Japonskom o prenose a využívaní údajov zo záznamov o cestujúcich (PNR) s cieľom predchádzať terorizmu a inej závažnej cezhraničnej trestnej činnosti a bojovať proti nim

               Európska komisia by sa v priebehu rokovaní mala zamerať na dosiahnutie cieľov, ktoré sú podrobne stanovené ďalej v texte.

               (1)Cieľom dohody by malo byť poskytnutie právneho základu, podmienok a záruk pre prenos údajov z PNR do Japonska.

               (2)Dohoda by mala náležite odrážať nevyhnutnosť a význam využívania údajov z PNR pri predchádzaní terorizmu a inej závažnej cezhraničnej trestnej činnosti a v boji proti nim.

               (3)Na tento účel by cieľom tejto dohody malo byť regulovať prenos a využívanie údajov z PNR výlučne na účely predchádzania terorizmu a inej závažnej cezhraničnej trestnej činnosti a boja proti nim, a to pri plnom rešpektovaní ochrany súkromia, osobných údajov a základných práv a slobôd fyzických osôb, a za podmienok, ktoré sa majú v dohode stanoviť.

               (4)V dohode by sa malo uznať, že prenos údajov z PNR do Japonska podporuje policajnú a justičnú spoluprácu, ktorá sa dosiahne prostredníctvom prenosu analytických informácií vyplývajúcich z údajov z PNR. Dohoda by preto mala zabezpečiť prenos analytických informácií pochádzajúcich od príslušných orgánov Japonska policajným a justičným orgánom členských štátov, ako aj Europolu a Eurojustu v rámci ich príslušných právomocí.

               (5)Na zabezpečenie dodržiavania zásady obmedzenia účelu by dohoda mala obmedziť spracúvanie údajov z PNR výlučne na predchádzanie terorizmu a inej závažnej cezhraničnej trestnej činnosti, ich odhaľovanie, vyšetrovanie alebo stíhanie, a to na základe vymedzení pojmov stanovených v príslušných nástrojoch EÚ.

               (6)Dohoda by mala zabezpečiť úplné rešpektovanie základných práv a slobôd zakotvených v článku 6 Zmluvy o EÚ, najmä práva na ochranu osobných údajov, ako sa stanovuje v článku 16 Zmluvy o fungovaní EÚ a článku 8 Charty základných práv EÚ. Mala by tiež zabezpečiť úplné dodržiavanie zásad nevyhnutnosti a proporcionality, pokiaľ ide o právo na súkromný a rodinný život a ochranu osobných údajov, ako sa uvádza v článku 7 a článku 8 Charty základných práv EÚ, ako ich vykladá Súdny dvor vo svojom stanovisku 1/15 k plánovanej dohode o údajoch z PNR medzi EÚ a Kanadou.

               (7)Dohoda by mala zabezpečiť právnu istotu, najmä pokiaľ ide o leteckých dopravcov, tým, že im poskytne právny základ na prenos údajov z PNR obsiahnutých v ich automatizovaných rezervačných systémoch a systémoch kontroly pri odlete.

               (8)V dohode by sa mali jasne a presne uvádzať potrebné záruky a kontroly v súvislosti s ochranou osobných údajov, základných práv a slobôd fyzických osôb bez ohľadu na štátnu príslušnosť a miesto pobytu v kontexte prenosu údajov z PNR do Japonska. Tieto záruky by mali zabezpečiť toto:

               a)kategórie údajov z PNR, ktoré sa majú preniesť, by mali byť podrobne a jasným a presným spôsobom vymedzené v súlade s medzinárodnými normami. Prenosy údajov by sa mali obmedziť na nevyhnutné minimum a mali by byť primerané určenému účelu dohody;

               b)citlivé údaje v zmysle práva EÚ vrátane osobných údajov, ktoré odhaľujú rasový alebo etnický pôvod, politické názory, náboženské alebo filozofické presvedčenie, členstvo v odborových zväzoch alebo týkajúce sa zdravia alebo sexuálneho života osoby, by sa nemali spracúvať;

               c)dohoda by mala obsahovať ustanovenia o bezpečnosti údajov, a to najmä umožnením prístupu k údajom z PNR len obmedzenému počtu osobitne oprávnených osôb a povinnosťou bezodkladne informovať európske dozorné orgány pre ochranu údajov v prípade porušenia bezpečnosti údajov, ktoré má vplyv na údaje z PNR, okrem prípadov, keď je nepravdepodobné, že by to viedlo k riziku pre práva a slobody fyzických osôb; dohoda by mala odkazovať aj na účinné a odrádzajúce sankcie;

               d)dohoda by mala obsahovať ustanovenia o primeraných a transparentných informáciách pre cestujúcich v súvislosti so spracúvaním ich údajov z PNR, ako aj právo na individuálne oznamovanie v prípade použitia po príchode, právo na prístup a v prípade potreby aj právo na opravu a vymazanie;

               e)dohodou by sa mali zabezpečiť práva na účinnú administratívnu a súdnu nápravu na nediskriminačnom základe bez ohľadu na štátnu príslušnosť alebo miesto pobytu každej osoby, ktorej údaje sa spracúvajú podľa dohody, v súlade s článkom 47 Charty základných práv EÚ;

               f)v dohode by sa malo zabezpečiť, aby sa automatizované spracovanie zakladalo na konkrétnych, objektívnych, nediskriminačných a spoľahlivých vopred stanovených kritériách a aby sa nepoužívalo ako jediný základ pre akékoľvek rozhodnutia s nepriaznivými právnymi účinkami alebo vážne ovplyvňujúce jednotlivca. Údaje z PNR by sa mali porovnávať len s databázami, ktoré sú relevantné na účely, na ktoré sa vzťahuje dohoda, a mali by byť spoľahlivé a aktuálne;

               g)využívanie údajov z PNR príslušným japonským orgánom nad rámec kontrol bezpečnostnej a hraničnej kontroly by sa malo zakladať na nových okolnostiach a malo by podliehať hmotnoprávnym a procesným podmienkam založeným na objektívnych kritériách. Takéto použitie by malo podliehať predchádzajúcemu preskúmaniu vykonanému buď súdom, alebo nezávislým správnym orgánom, s výnimkou riadne stanovených prípadov;

               h)Obdobie uchovávania údajov z PNR by sa malo obmedziť a nemalo by byť dlhšie, ako je potrebné na pôvodný sledovaný cieľ. Uchovávanie údajov z PNR po odchode cestujúcich v leteckej doprave z Japonska by malo byť v súlade s požiadavkami stanovenými v judikatúre Súdneho dvora. V dohode by sa malo vyžadovať, aby sa údaje po uplynutí obdobia uchovávania vymazali alebo anonymizovali takým spôsobom, aby dotknutá osoba už nebola identifikovateľná;

               i)Dohodou by sa malo zabezpečiť, že ďalšie zverejňovanie údajov z PNR iným vládnym orgánom v tej istej krajine alebo iným krajinám sa môže uskutočniť len na individuálnom základe a za určitých podmienok a záruk. Takéto zverejnenie sa môže uskutočniť len vtedy, ak prijímajúci orgán vykonáva funkcie súvisiace s bojom proti terorizmu alebo závažnej nadnárodnej trestnej činnosti a zabezpečuje rovnakú ochranu ako tú, ktorá je stanovená v dohode. Ďalšie prenosy príslušným orgánom iných tretích krajín by sa mali obmedziť na krajiny, s ktorými má EÚ rovnocennú dohodu o údajoch z PNR, alebo krajiny, v prípade ktorých EÚ prijala rozhodnutie o primeranosti podľa právnych predpisov EÚ o ochrane údajov, ktoré sa vzťahujú na príslušné orgány, ktorým sa majú údaje z PNR postúpiť;

               (9)V dohode by sa mal zabezpečiť systém dohľadu nezávislého verejného orgánu zodpovedného za ochranu údajov s účinnými právomocami v oblasti vyšetrovania, intervencie a presadzovania práva s cieľom vykonávať dohľad nad tými verejnými orgánmi, ktoré používajú údaje z PNR. Tento orgán by mal mať právomoc vypočuť sťažnosti fyzických osôb, najmä pokiaľ ide o spracúvanie ich údajov z PNR. Verejné orgány, ktoré používajú osobné údaje, sú zodpovedné za dodržiavanie pravidiel ochrany osobných údajov podľa dohody.

               (10)V dohode by sa malo vyžadovať, aby sa údaje prenášali výlučne na základe systému „push“.

               (11)V dohode by sa malo zabezpečiť, aby frekvencia a načasovanie prenosov údajov z PNR nepredstavovali neprimeranú záťaž pre dopravcov a aby boli obmedzené na nevyhnutné minimum.

               (12)Dohodou by sa malo zabezpečiť, aby leteckí dopravcovia neboli povinní zhromažďovať dodatočné údaje v porovnaní s tým, čo už robia, resp. zbierať určité druhy údajov, ale len zasielať údaje, ktoré už zhromažďujú v rámci svojej podnikateľskej činnosti.

               (13)Dohoda by mala obsahovať ustanovenia o pravidelnom spoločnom preskúmaní všetkých aspektov vykonávania dohody vrátane spoľahlivosti a aktuálnosti vopred stanovených modelov a kritérií a databáz, ktoré by zahŕňali posúdenie proporcionality uchovávaných údajov na základe ich hodnoty v oblasti predchádzania terorizmu a inej závažnej cezhraničnej trestnej činnosti a boja proti nim.

               (14)V dohode by sa mal stanoviť mechanizmus urovnávania sporov, pokiaľ ide o jej výklad, uplatňovanie a vykonávanie.

               (15)Dohoda by sa mala uzavrieť na obdobie siedmich rokov a mala by obsahovať ustanovenie, podľa ktorého by sa mohla predĺžiť o podobné obdobie, pokiaľ ju niektorá zo zmluvných strán neukončí.

               (16)Dohoda by mala obsahovať doložku o svojej územnej pôsobnosti.

               (17)Dohoda by mala byť autentická v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku a mala by na tento účel obsahovať jazykovú doložku.


               EURÓPSKA KOMISIA
            V Bruseli21. 11. 2018
            COM(2018) 803 final
            Odporúčanie
            ROZHODNUTIE RADY,
            ktorým sa stanovuje, že Rumunsko neprijalo účinné opatreniav reakcii na odporúčanie Rady z 22. júna 2018
            {SWD(2018) 503 final}

               Odporúčanie

               ROZHODNUTIE RADY,

               ktorým sa stanovuje, že Rumunsko neprijalo účinné opatrenia
                  v reakcii na odporúčanie Rady z 22. júna 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Rady (ES) č. 1466/97
                  1
               , a najmä na jeho článok 10 ods. 2 štvrtý pododsek,

               so zreteľom na odporúčanie Európskej komisie,

               keďže:

               (1)Rada 22. júna 2018 v súlade s článkom 121 ods. 4 Zmluvy o fungovaní Európskej únie (ZFEÚ) rozhodla, že v Rumunsku existuje značná zistená odchýlka od postupu úprav smerom k strednodobému rozpočtovému cieľu na úrovni –1 % HDP.

               (2)Vzhľadom na stanovenú značnú odchýlku Rada 22. júna 2018 adresovala Rumunsku odporúčanie
                  2
               , aby prijalo opatrenia nevyhnutné na zabezpečenie toho, že nominálna miera rastu čistých primárnych verejných výdavkov
                  3
                v roku 2018 nepresiahne úroveň 3,3 % a v roku 2019 úroveň 5,1 %, čo zodpovedá ročnej štrukturálnej úprave vo výške 0,8 % HDP v každom z rokov. Rumunsku bolo zároveň odporučené, aby na zníženie deficitu použilo všetky neočakávané zisky, zatiaľ čo opatrenia na rozpočtovú konsolidáciu by mali zabezpečiť trvalé zlepšenie štrukturálneho salda verejných financií spôsobom, ktorý podporuje rast. Na podanie správy o opatreniach prijatých v reakcii na uvedené odporúčanie stanovila Rada Rumunsku lehotu 15. októbra 2018.

               (3)Komisia 27. a 28. septembra 2018 vykonala v Rumunsku misiu zvýšeného dohľadu na účely monitorovania na mieste podľa článku -11 ods. 2 nariadenia Rady (ES) č. 1466/97. Po tom, ako Komisia zaslala svoje predbežné zistenia rumunským orgánom na pripomienkovanie, predložila 21. novembra 2018 správu o svojich zisteniach Rade. Uvedené zistenia sa následne zverejnili. V správe Komisie sa zistilo, že rumunské orgány udržiavajú celkový cieľový deficit na rok 2018 na úrovni tesne pod 3 % HDP, vzhľadom na čo nemajú v úmysle riadiť sa odporúčaním Rady z 22. júna 2018. V roku 2019 plánuje vláda znížiť celkový deficit na 2,38 % HDP, no príslušné opatrenia stále neboli konkretizované.

               (4)Rumunské orgány 16. októbra 2018 predložili správu o opatreniach prijatých v reakcii na odporúčanie Rady z 22. júna 2018
                  4
               . V správe orgány opätovne potvrdili, že ich cieľom na rok 2018 je naďalej celkový deficit vo výške 2,96 % HDP. Na rok 2019 orgány plánujú deficit na úrovni 2,38 % HDP. V správe sa nespomínajú nové opatrenia na rok 2018. Na rok 2019 sa správa opiera o obmedzenie výdavkov na odmeňovanie zamestnancov a na tovar a služby bez toho, aby toto obmedzovanie výdavkov bolo podložené dostatočne podrobnými a prijatými alebo aspoň dôveryhodne ohlásenými opatreniami. Na strane príjmov sa v správe uvádza predĺženie platnosti už existujúcich opatrení a určité kroky zamerané na zvýšenie daňovej disciplíny. Celkovo možno konštatovať, že fiškálny vplyv oznámených opatrení zaostáva za požiadavkou uvedenou v odporúčaní Rady z 22. júna 2018.

               (5)Z prognózy Komisie z jesene 2018 vyplýva, že rast čistých primárnych verejných výdavkov má v roku 2018 dosiahnuť úroveň 11,3 %, čo je výrazne nad 3,3 % referenčnou hodnotou pre výdavky. Štrukturálne saldo má v roku 2018 zostať vo všeobecnosti stabilné na úrovni 3,3 % HDP. Oba piliere preto poukazujú na riziko odchýlky od odporúčanej úpravy. Referenčná hodnota pre výdavky poukazuje na odchýlku vo výške 2,3 % HDP. Štrukturálne saldo potvrdzuje tento výklad, pričom naznačuje nižšiu odchýlku vo výške 0,8 % HDP. Na štrukturálne saldo má pozitívny vplyv výrazne vyšší deflátor HDP a vyšší bodový odhad rastu potenciálneho HDP oproti strednodobému priemeru, z ktorého vychádza referenčná hodnota pre výdavky. Tento vplyv je čiastočne kompenzovaný vplyvom nárastu verejných investícií, ktorý sa v referenčnej hodnote pre výdavky prejavuje menej výraznejšie. Celkové posúdenie preto potvrdzuje výraznú odchýlku od úpravy, ktorú odporúčala Rada.

               (6)V roku 2019 má rast nominálnych verejných výdavkov bez diskrečných príjmových a jednorazových opatrení na základe prognózy Komisie z jesene 2018 dosiahnuť 7,5 %, čo je výrazne nad referenčnou hodnotou pre výdavky na úrovni 5,1 % (odchýlka od odporúčanej úpravy o 0,7 % HDP). Štrukturálne saldo sa má zlepšiť o 0,1 % HDP, čo povedie k deficitu 3,4 % (odchýlka o 0,9 % HDP). Keďže teda oba piliere poukazujú v roku 2019 na odchýlku od požadovanej úpravy o podobnú hodnotu, celkové posúdenie potvrdzuje, že existuje odchýlka od úpravy, ktorú odporúčala Rada.

               (7)Komisia navyše vo svojej prognóze z jesene 2018 očakáva deficit verejných financií vo výške 3,3 % v roku 2018 a 3,4 % v roku 2019, čo je nad referenčnou hodnotou 3 % HDP stanovenou v zmluve.

               (8)Uvedené zistenia vedú k záveru, že reakcia Rumunska na odporúčanie Rady z 22. júna 2018 bola nedostatočná. Fiškálne úsilie teda nedokáže zabezpečiť, aby nominálna miera rastu čistých primárnych verejných výdavkov nepresiahla v roku 2018 úroveň 3,3 % a v roku 2019 úroveň 5,1 %, čo zodpovedá ročnej štrukturálnej úprave vo výške 0,8 % HDP v každom z rokov,

               PRIJALA TOTO ROZHODNUTIE:

               Článok 1

               Rumunsko neprijalo v reakcii na odporúčanie Rady z 22. júna 2018 účinné opatrenia.

               Článok 2

               Toto rozhodnutie je určené Rumunsku.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ C 223, 27.6.2018, s. 3.

                     (3)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné príjmové opatrenia alebo zvýšenia príjmov vyplývajúce z právnych predpisov sú zohľadnené. Jednorazové opatrenia na strane príjmov aj výdavkov sú vzájomne započítané.

                     (4)

                        K dispozícii na adrese http://data.consilium.europa.eu/doc/document/ST-13279-2018-INIT/en/pdf.


               EURÓPSKA KOMISIA
            V Bruseli21. 11. 2018
            COM(2018) 806 final
            Odporúčanie
            ROZHODNUTIE RADY,
            ktorým sa stanovuje, že Maďarsko neprijalo účinné opatrenia v reakcii na odporúčanie Rady z 22. júna 2018
            {SWD(2018) 504 final}

               Odporúčanie

               ROZHODNUTIE RADY,

               ktorým sa stanovuje, že Maďarsko neprijalo účinné opatrenia v reakcii na odporúčanie Rady z 22. júna 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Rady (ES) č. 1466/97
                  1
               , a najmä na jeho článok 10 ods. 2 štvrtý pododsek,

               so zreteľom na odporúčanie Európskej komisie,

               keďže:

               (1)Rada 22. júna 2018 rozhodla v súlade s článkom 121 ods. 4 Zmluvy o fungovaní Európskej únie („ZFEÚ“), že v Maďarsku existuje značná zistená odchýlka od postupu úprav smerom k strednodobému rozpočtovému cieľu, ktorým je –1,5 % HDP.

               (2)Vzhľadom na značnú zistenú odchýlku Rada 22. júna 2018 adresovala Maďarsku odporúčanie
                  2
               , aby prijalo opatrenia nevyhnutné na zabezpečenie toho, že nominálna miera rastu čistých primárnych verejných výdavkov
                  3
                v roku 2018 nepresiahne 2,8 %, čo zodpovedá ročnej štrukturálnej úprave vo výške 1,0 % HDP. Rada Maďarsku odporučila, aby na zníženie deficitu použilo všetky neočakávané zisky, zatiaľ čo opatrenia na rozpočtovú konsolidáciu by mali zabezpečiť trvalé zlepšenie štrukturálneho salda verejných financií spôsobom, ktorý podporuje rast. Na podanie správy o opatreniach prijatých v reakcii na uvedené odporúčanie stanovila Maďarsku lehotu 15. októbra 2018.

               (3)Komisia 18. a 19. septembra 2018 vykonala v Maďarsku misiu zvýšeného dohľadu na účely monitorovania na mieste podľa článku -11 ods. 2 nariadenia (ES) č. 1466/97. Po tom, ako Komisia zaslala svoje predbežné zistenia maďarským orgánom na pripomienkovanie, predložila 21. novembra 2018 správu o svojich zisteniach Rade. Uvedené zistenia sa následne zverejnili. V správe Komisie sa zistilo, že maďarské orgány majú v úmysle udržať celkový cieľový deficit na rok 2018 vo výške 2,4 % HDP, ako sa uvádza v konvergenčnom programe na rok 2018, a teda nemajú v úmysle riadiť sa odporúčaním Rady z 22. júna 2018.

               (4)Maďarské orgány 15. októbra 2018 predložili správu o opatreniach prijatých v reakcii na odporúčanie Rady z 22. júna 2018
                  4
               . V správe opäť potvrdili, že ich cieľom na rok 2018 je aj naďalej celkový deficit vo výške 2,4 % HDP. V porovnaní s rozpočtovou prognózou uvedenou v konvergenčnom programe na rok 2018 očakávajú maďarské orgány podstatne vyššie daňové príjmy a úspory z dôvodu znížených nákladov na spolufinancovanie projektov financovaných z rozpočtu Únie. Plánujú však ďalšie výdavky, ktoré v plnej miere vykompenzujú vplyv týchto udalostí na zníženie deficitu. Ohlásené nové diskrečné opatrenia nemajú žiadny významný čistý fiškálny vplyv na rozpočtový výsledok v roku 2018, a teda nespĺňajú požiadavku uvedenú v odporúčaní Rady z 22. júna 2018.

               (5)V roku 2018 má rast verejných výdavkov bez diskrečných príjmových a jednorazových opatrení na základe prognózy Komisie z jesene 2018 dosiahnuť 7,0 %, čo je výrazne nad odporúčanou referenčnou hodnotou pre rast výdavkov na úrovni 2,8 % (odchýlka o 1,6 % HDP). Štrukturálne saldo sa má zhoršiť o 0,4 % HDP v porovnaní s odporúčaným zlepšením o 1,0 % HDP (odchýlka o 1,4 % HDP). Oba piliere preto poukazujú na výraznú odchýlku od odporúčanej úpravy. Na výklad referenčnej hodnoty pre výdavky nepriaznivo vplývali tri aspekty: konkrétne nižšia miera potenciálneho strednodobého rastu, než sa v súčasnosti očakáva, deflátor HDP, z ktorého vychádzala referenčná hodnota pre výdavky, a nepriamy účinok určitých opatrení na príjmy. Po úpravách o tieto faktory sa zdá, že referenčná hodnota pre výdavky primerane odzrkadľuje fiškálne úsilie a stále poukazuje na odchýlku. Hodnotenie štrukturálneho salda vedie k podobnému výsledku. Štrukturálne saldo je negatívne ovplyvňované výpadkom príjmov, čo sa ale čiastočne kompenzuje účinkom vyššieho bodového odhadu rastu potenciálneho HDP v porovnaní so strednodobým priemerom, z ktorého vychádza referenčná hodnota pre výdavky. Celkové posúdenie preto potvrdzuje výraznú odchýlku od odporúčanej úpravy.

               (6)Uvedené zistenia vedú k záveru, že reakcia Maďarska na odporúčanie Rady z 22. júna 2018 bola nedostatočná. Fiškálne úsilie nedokáže zabezpečiť, aby nominálna miera rastu čistých primárnych verejných výdavkov v roku 2018 nepresiahla úroveň 2,8 %, čo by zodpovedalo ročnej štrukturálnej úprave vo výške 1,0 % HDP,

               PRIJALA TOTO ROZHODNUTIE:

               Článok 1

               Maďarsko neprijalo v reakcii na odporúčanie Rady z 22. júna 2018 účinné opatrenia.

               Článok 2

               Toto rozhodnutie je určené Maďarsku.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ C 223, 27.6.2018, s. 1.

                     (3)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sa zohľadňujú. Jednorazové opatrenia na strane príjmov aj výdavkov sa vzájomne započítavajú.

                     (4)

                        https://ec.europa.eu/info/files/hungary-report-council-recommendations-under-significant-deviation-procedure_en.